Tallinna Kopli-suunaline trammitee kavatsetakse nihutada vanalinnale lähemale, et edaspidi saaks Rannamäe tee autoliiklusele sulgeda ja Põhja puiestee laiemaks ehitada. Tallinna transpordiameti juht Andres Harjo möönis, et idee on alles tööversioonina paberil ja lõpplahendus võib veel suuresti muutuda, kuid praegu arutatakse niisugust varianti.
Tuleval kevadel hakatakse Kopli trammiteed rekonstrueerima. Linnahalli ja Balti jaama peatuse vahel tuuakse trammitee vanalinnale lähemale ja see võimaldab ehitada praeguse trammitee asemele autotee. Sellest saaks Põhja puiesteele teine sõidusuund, mis juhiks liiklust Toompuiesteelt Mere puiesteele. Selline lahendus vabastaks Rannamäe tee autoliiklusest.